Diari Oficial de la Generalitat Valenciana


Sumari del DOGV 8201, del 29-12-2017 (2017/12448)

DECRET 21/2017, de 22 de desembre, del president de la Generalitat, pel qual es regulen els horaris d'espectacles públics, activitats recreatives i establiments públics, per a l'any 2018.
-------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2017/12/22/21/dof/vci/html**

### Dades del document

Número de DOGV
:   8201

Data del DOGV
:   29-12-2017

Secció del DOGV
:   I. DISPOSICIONS GENERALS

Número del document
:   2017/12834


Data del document
:   22-12-2017

Organisme emissor
:   Presidència de la Generalitat

Tipus de document
:   Decret

Correcció d'errades

Anàlisi jurídica

 Descriptors 

:   * instal·lació esportiva
    * legislació
    * indústria gastronòmica
    * manifestació cultural
    * espectacles
    * espectacle d'animals
    * ludoteca
    * administració local
    * espectacle esportiu
    * horari comercial
    * establiment de jocs
    * indústria cinematogràfica

DECRET 21/2017, de 22 de desembre, del president de la Generalitat, pel qual es regulen els horaris d'espectacles públics, activitats recreatives i establiments públics, per a l'any 2018. [2017/12982]  
Índex  
Preàmbul  
Article 1. Objecte i àmbit d'aplicació  
Article 2. Horari general  
Article 3. Obertura i inici  
Article 4. Sessions destinades a menors d'edat  
Article 5. Espectacles i activitats realitzats amb ocasió de festes populars, en via pública o en espais oberts  
Article 6. Sales de bingo, casinos i sales de joc tipus B  
Article 7. Establiments annexos a altres instal·lacions principals  
Article 8. Bous al carrer  
Article 9. Concessió d'horaris excepcional pels ajuntaments  
  
Article 10. Ampliació de l'horari general pels ajuntaments durant l'època estival  
Article 11. Incompatibilitat en l'ampliació d'horaris atorgats per la Generalitat  
Article 12. Reducció d'horaris  
Article 13. Horari d'espectacles o activitats declarats compatibles  
  
Article 14. Horari d'espectacles o activitats extraordinaris  
Article 15. Horari d'espectacles o activitats realitzats en establiments amb llicència no prevista en la normativa d'espectacles  
  
Article 16. Horari de les terrasses  
Article 17. Horari dels establiments o recintes multiusos  
Article 18. Cartell de l'horari  
Article 19. Règim sancionador  
Disposició addicional única. Regla de no despesa  
Disposició derogatòria única. Derogació normativa  
Disposició final única. Entrada en vigor  
  
  
Preàmbul  
  
La Llei 14/2010, de 3 de desembre, d'espectacles públics, activitats recreatives i establiments públics, en l'article 35, i el Reglament de desplegament aprovat per Decret 143/2015, d'11 de setembre, del Consell, en el títol VIII estableixen la normativa vigent a la Comunitat Valenciana en matèria d'horaris.  
Aquestes dos normes es completen necessàriament amb el decret anual regulador dels horaris aprovat per a cada exercici. Un decret que, pel seu contingut, compleix taxativament els principis de bona regulació esmentats en la normativa administrativa en vigor per ser la norma encarregada de regular un dels aspectes essencials referits als locals, espectacles i activitats públics com és el període del seu funcionament. Un període delimitat pel moment de l'obertura i el tancament d'aquests i les implicacions del qual per al responsable, veïns, consumidors, usuaris i ajuntaments són fácilmentes comprensibles si vinculem el dret a l'oci amb el dret al descans. En aquest context, l'aprovació anual del decret permet una flexibilitat i una possibilitat d'adaptació i integració de les novetats fàctiques a mesura que vagen sorgint i és, en conseqüència, l'eina més adequada i específica per a l'atenció de les pretensions de l'Administració, sector empresarial i sector ciutadà.  
  
D'altra banda, el decret anual d'horaris suposa una norma clara, oberta i consensuada amb els distints sectors interessats. Una norma que no estableix més tràmits ni més càrregues administratives que les estrictament imprescindibles a fi que, tant els empresaris com els ciutadans en general, puguen fer ús dels seus drets de la manera més pràctica i atenta possible.  
En aquest marc, per a 2018 s'introdueixen diversos canvis a destacar. En primer lloc, s'inclou un nou apartat 2 a l'article 2 pel qual es preveu la regulació dels horaris per a aquells establiments, espectacles i activitats que, per la seua novetat o en virtut del caràcter obert del catàleg de l'annex de la Llei 14/2010, no troben menció expressa en l'apartat 1 de l'esmentat precepte. Igualment, s'ha considerat, a instàncies de la conselleria competent en matèria d'esport, l'ampliació de l'horari d'obertura dels recintes del grup H de l'article 2.1, ja que afavoreix aquelles persones que realitzen activitats esportives en les primeres hores del dia.   
Així mateix, es trasllada l'anterior apartat 4 de l'article 9 a l'article 5, per considerar-se que, pel seu contingut dedicat als horaris de revetles, concerts i la resta d'esdeveniments, és més lògica la seua ubicació en aquest últim precepte.  
Finalment, donada la proliferació de sol·licituds de compatibilitat d'activitats i donades les múltiples possibilitats d'actuació, s'ha introduït un nou apartat 2 a l'article 13 en la virtut del qual s'assegure, en tot cas, el respecte a una de les normes fonamentals en aquest àmbit que és l'existència d'un període de quatre hores entre el tancament i l'obertura dels locals individualment considerats amb independència de les activitats a compatibilitzar.  
Per tot això, i d'acord amb el que disposa l'article 35 de la Llei 14/2010, en relació amb l'article 34 de la Llei del Consell, de 30 de desembre, i Decret 151/2015, de 18 de setembre, pel qual s'aprova el Reglament orgànic i funcional de la Presidència de la Generalitat, oïda la Comissió d'Espectacles Públics i Activitats Recreatives, en la reunió del dia 12 de juliol de 2017, d'acord amb el dictamen del Consell Jurídic Consultiu de la Comunitat Valenciana.  
  
  
DECRETE  
  
Article 1. Objecte i àmbit d'aplicació  
El present decret té per objecte establir l'horari general d'obertura i de tancament dels espectacles públics, activitats recreatives i establiments públics per a l'any 2018, inclosos en l'àmbit d'aplicació de la Llei 14/2010 i la normativa que la desplega.  
  
Article 2. Horari general  
1. Sense perjuí de les disposicions legals existents en matèria de contaminació ambiental i acústica, els espectacles públics, activitats recreatives i establiments públics, podran exercir la seua activitat únicament dins dels horaris establits com d'obertura i tancament per a cada un d'aquests en els apartats següents, d'acord amb els epígrafs del catàleg de l'annex a la Llei 14/2010:  
- Grup A. Obertura: 10.00 hores; tancament: després de l'acabament de l'última sessió, que com a màxim començarà a les 01.05 hores.  
Espectacles cinematogràfics  
  
Teatres.  
Amfiteatres.  
Auditoris.  
Salas multifuncionals.  
Espectacles circenses.  
  
- Grup B. Obertura: 12.00 hores; tancament: 03.30 hores.  
Cafés teatre.  
Cafés concert.  
Cafés cantant.  
Pubs i karaokes.  
Salas d'exhibicions especials.  
  
- Grup C. Obertura: 08.00 hores; tancament: 01.00 hores.  
Salons recreatius de màquines d'atzar, tipus A.  
  
- Grup D. Obertura: 09.00 hores; tancament: 01.00  
Espectacles taurins.  
Salas de conferència.  
Museus i sales d'exposicions.  
Corrals de prova.  
Pistes de patinatge.  
Parcs d'atraccions.  
Parcs temàtics.  
Establiments de joc d'estratègies amb armes simulades.  
  
- Grup E. Obertura: 09.00 hores; tancament: 24.00 hores.  
Parcs aquàtics.  
Ludoteques.  
  
- Grup F. Obertura: 10.00 hores; tancament: 24.00 hores.  
Escoles taurines.  
Salons ciber i semblants.  
  
- Grup G. Obertura: 10.00 hores; tancament: 01.00 hores.  
Activitats recreatives (pistes de birles i billars).  
  
- Grup H. Obertura: 06.30 hores; tancament: 01.00 hores.  
Pavellons esportius.  
Campos d'esport i estadis.  
Piscines esportives.  
Piscines de recreació o polivalents.  
Altres instal·lacions esportives.  
Gimnasos. Com a excepció a aquest horari general, els gimnasos oberts a la pública concurrència, quan estiga acreditada la deguda insonorització del seu local d'acord amb la normativa sectorial en vigor, podran obrir a les 06.00 hores. Aquest horari podrà ser objecte de reducció d'acord amb el que s'ha indicat en l'article 12 del present decret en el supòsit d'incompliment de la normativa sobre contaminació acústica.  
  
  
- Grup I. Obertura: 17.00 hores; tancament: 07.30 hores.  
Salas de festa.  
Discoteques.  
Sales de ball.  
  
- Grup J. Obertura: 06.00 hores; tancament: 01.30 hores.  
Ciber café.  
Restaurants.  
Café, bar.  
Cafeteries.  
  
- Grup K. Obertura: 08.00 hores; tancament: 03.00 hores.  
Restaurants, cafés, bars i cafeteries que es pogueren ubicar en establiments considerats com a botigues de conveniència, d'acord amb la regulació actualment vigent.  
  
- Grup L. Obertura: 10.00 hores; tancament: 03.30 hores.  
Salons de banquets.  
  
- Grup M. Obertura: 09.00 hores; tancament: 22.00 hores.  
Zoològics.  
Aquaris.  
Parcs de safari.  
  
- Grup N. Obertura: 09.00 hores; tancament: 02.30 hores.  
Sales polivalents.  
  
- Grup O. Obertura: 12.00 hores; tancament: 02.30 hores.  
Sala lounge.  
  
2. Els espectacles públics, activitats recreatives i establiments públics l'horari dels quals no es trobe arreplegat expressament en l'apartat anterior tindran el que els corresponga per analogia amb altres que sí que ho estiguen en funció del contingut o objecte que es desenvolupe. Aquest horari haurà de ser validat per la direcció general competent en matèria d'espectacles amb la sol·licitud prèvia de l'interessat.  
En el supòsit en què no siga aplicable l'aplicació analògica, serà la direcció general competent la que determine l'horari per resolució motivada.  
  
3. L'horari dels establiments que s'ubiquen en domini públic maritimoterrestre, inclòs el situat en zona portuària, les activitats dels quals siguen les hostaleres i de restauració (epígraf 2.8 del catàleg), tindran un horari fixat entre les 10.00 del matí i les 03.00 de la matinada durant el període comprés entre l'1 de juny i el 14 d'octubre. La resta de l'any l'horari d'obertura i de tancament serà el general establit en l'apartat anterior. S'exceptuen aquells que disposen de llicència de sala de banquets l'horari dels quals serà l'establit amb caràcter general.  
La resta d'establiments situats en el lloc esmentat, atendrà l'horari general previst en l'apartat anterior en funció de la llicència corresponent.  
  
4. Els espectacles, establiments públics i activitats recreatives, inclosos en l'àmbit d'aplicació d'aquest decret podran prolongar l'horari de tancament durant el dia de la nit de Cap d'Any/Any Nou en noranta minuts, sobre l'establit en l'apartat 1 d'aquest article.  
  
5. Els espectacles, establiments públics i activitats recreatives, inclosos en l'àmbit d'aplicació d'aquest decret podran prolongar l'horari de tancament en seixanta minuts, sobre l'establit en l'apartat 1 d'aquest article, en les dates següents:  
- Dia 5 de gener, Nit de Reis.  
- Dia 8 d'octubre, vespra del Dia de la Comunitat Valenciana, 9 d'octubre.  
- Dia 24 de desembre, Nit de Nadal.  
- Dia 31 d'octubre, vespra del dia 1 de novembre.  
  
Article 3. Obertura i inici  
1. L'antelació amb què els locals i establiments hauran d'estar oberts abans que donen començament els espectacles públics, inclosos en el Grup A de l'article 2.1 d'aquest decret serà, com a mínim, de quinze minuts i, com a màxim, de trenta minuts. Aquesta circumstància es donarà a conéixer per l'organitzador de l'espectacle per mitjà dels cartells anunciadors d'aquest.  
Els locals destinats als espectacles de café teatre, café concert i café cantant, quan realitzen actuacions en directe l'hora d'inici de les quals coincidisca amb la d'obertura general establida en el Grup B de l'article 2.1 d'aquest decret, obriran les portes al públic amb una antelació respecte a l'inici de l'actuació de quinze minuts com a mínim i de trenta minuts com a màxim.  
2. Per a la realització d'espectacles públics o activitats recreatives en establiments, recintes, instal·lacions o llocs oberts al públic, l'obertura d'aquests, en funció de la cabuda màxima autoritzat, es realitzarà amb l'antelació suficient per a permetre l'accés ordenat del públic assistent. En tot cas, el temps mínim exigit entre l'obertura i l'inici de l'espectacle o activitat serà el següent:  
- De 15.000 a 35.000 persones de cabuda autoritzada, 2 hores.  
- De 35.000 a 75.000 persones de cabuda autoritzada, 3 hores.  
- Més de 75.000 persones de cabuda autoritzada, 4 hores.  
No obstant això, en els espectacles i activitats que tinguen la consideració d'extraordinaris o aquells que siguen autoritzats pels ajuntaments d'acord amb el que s'ha indicat en la normativa d'espectacles, quan succeïsquen en els establiments, recintes, instal·lacions o llocs oberts al públic esmentats, la dita antelació s'ampliarà, com a mínim, en una hora més.  
Així mateix, en aquells espectacles o activitats en què per raons d'ordre públic es requerisca, el temps que hi haja entre l'hora d'obertura de l'establiment, instal·lacions o recintes i l'inici de l'espectacle o activitat, es podrà ampliar en funció de les necessitats concurrents.  
  
  
Article 4. Sessions destinades a menors d'edat  
Els locals que hagen obtingut autorització per a la realització de sessions especials dirigides a menors d'edat podran iniciar l'activitat o espectacle a partir de les 17.00 hores. En qualsevol cas, hauran de finalitzar abans de les 22.00 hores del mateix dia. Aquests establiments romandran tancats almenys durant una hora, des de la finalització de la sessió i el començament de les sessions ordinàries, si n'hi haguera.  
  
Article 5. Espectacles i activitats realitzats en ocasió de festes populars, en via pública o en espais oberts  
1. L'horari dels espectacles o activitats recreatives que formen la programació de les festes populars (locals o patronals), referides en l'apartat 4.3 del catàleg de l'annex de la Llei 14/2010 tindran l'horari que fixe l'ajuntament del municipi en el terme del qual se celebren, en atenció a les circumstàncies concurrents. En aquest sentit, l'ajuntament haurà d'atendre el que s'ha indicat en la regulació sobre contaminació acústica i, així mateix, ponderarà la fixació de l'horari d'inici i, sobretot, de finalització de l'esdeveniment amb el dret al benestar dels veïns, ordre públic i qualsevol altra circumstància que afecte el respecte de les persones i béns.  
2. En idèntic sentit, correspondrà als ajuntament la determinació de l'horari dels espectacles i activitats realitzats en la via pública o en espais oberts tenint en compte el que s'ha esmentat en l'apartat anterior. Quan per excepció, d'acord amb la normativa sectorial, corresponga a la Generalitat l'autorització d'aquests espectacles o activitats, aquesta procedirà a la fixació de l'horari d'inici i fi en les mateixes condicions.  
  
3. D'acord amb les prescripcions i els principis generals establits en aquest decret, correspondrà a les autoritats municipals la determinació dels horaris de començament i d'acabament de les revetles, concerts i la resta d'espectacles que tinguen lloc en ocasió de festes populars.  
  
  
Article 6. Sales de bingo, casinos i sales de joc tipus B  
1. La determinació de l'horari d'obertura i tancament de les sales de bingo i dels casinos, així com les comunicacions als òrgans directius competents que d'això es derive, es regirà per la normativa sectorial reguladora dels establiments esmentats.  
2. Les sales de joc, dedicades específicament a l'explotació de màquines de tipus B o recreatives amb premi, tindran un horari comprés entre les 10.00 i les 03.00 hores de l'endemà. No obstant això, els divendres, dissabtes, diumenges, festius i vespres de festius, així com durant els mesos de juliol, agost i setembre, l'horari de tancament podrà ampliar-se fins a les 04.00 hores.  
  
Article 7. Establiments annexos a altres instal·lacions principals  
Els establiments previstos en el grup J de l'article 2.1, excepte els cibercafés, ubicats en instal·lacions en què es desenvolupe una altra activitat considerada com a principal i de les que siguen accessòries, podran tindre el mateix horari d'aquelles.  
S'entenen per tals els ubicats en carreteres, ports, aeroports, estacions d'autobusos, estacions de servei i semblants, mentres estiguen operatives les instal·lacions principals. No obstant això, queden exclosos els establiments situats en centres comercials o grans superfícies comercials o d'oci, i en aquest cas seran regits per l'horari general establit en aquest decret, sempre que estiguen compresos dins de l'horari d'obertura i tancament del centre comercial o d'oci en què s'ubiquen.  
  
  
Article 8. Bous al carrer  
L'horari de celebració de bous al carrer serà el que es determine, en cada cas, en la resolució d'autorització.  
  
Article 9. Concessió d'horari excepcional pels ajuntaments  
1. Amb caràcter excepcional, els ajuntaments, amb motiu de festes populars (locals o patronals) o per a dies festius puntuals podran, per a tot el seu terme municipal o per a zones concretes, autoritzar l'ampliació fins a una hora de l'horari general que s'hi ha establit.  
  
En aquest marc, s'haurà d'atendre el que establisquen les disposicions legals existents en matèria de contaminació ambiental i acústica.  
No tindran la consideració de festes populars ni es consideraran com a dies festius puntuals les festivitats de caràcter nacional o autonòmic de caràcter cívic o religiós. Per a aquest últim supòsit no operarà l'ampliació prevista en aquest precepte.  
2. L'ampliació a l'horari general, a què es refereix el paràgraf anterior afectarà bé tots els establiments, espectacles o activitats previstes en l'article 2 d'aquest decret, bé a tots aquells previstos en un o alguns dels grups d'aquest en el seu conjunt. Aquesta ampliació no serà aplicable a un o més establiments, espectacles o activitats individualment considerats.  
3. Les ampliacions previstes en aquest article hauran de ser comunicades a la direcció general competent en matèria d'espectacles, així com a les autoritats policials corresponents, dins dels quinze dies següents a la seua autorització i, en tot cas, abans que aquest horari excepcional s'aplique.  
  
En la dita comunicació, els ajuntaments delimitaran exactament i de manera motivada els dies en què s'aplicarà l'horari excepcional de l'apartat anterior.  
  
Article 10. Ampliació de l'horari general pels ajuntaments durant l'època estival  
1. Durant el període comprés entre el 15 de juny i el 16 de setembre de 2018, els ajuntaments de la Comunitat Valenciana podran prolongar l'horari general de finalització establit en l'article 2.1 d'aquest decret els divendres, dissabtes i vespres de festius per als Grups següents:  
  
- Grup B: mitja hora fins a les 04.00 hores.  
- Grup J: una hora fins a les 02.30 hores.  
- Grup L: mitja hora fins a les 04.00 hores.  
L'exercici d'aquesta facultat haurà de ser motivada per l'ajuntament i la resolució corresponent serà comunicada a la direcció general competent en matèria d'espectacles, dins dels quinze dies següents a la seua adopció.  
2. El que preveu el present article quedarà sense efecte quan els ajuntaments concedisquen els horaris excepcionals regulats en l'article 9.1 d'aquest decret. En aquest cas, només regirà el que preveu l'horari excepcional citat sense que s'aplique l'ampliació de l'horari previst per a l'època estival.  
3. L'ampliació a què es refereix aquest article s'aplicarà a tots els establiments dels grups esmentats en l'apartat 1 o als establiments d'algun o alguns dels dits grups. Aquesta ampliació no s'aplicarà a locals individualment considerats.  
  
Article 11. Incompatibilitat en l'ampliació d'horaris atorgats per la Generalitat  
Els establiments a què s'haja aplicat el règim d'ampliació horària per la Generalitat previst en el títol VIII del reglament aprovat pel Decret 143/2015 no podran acollir-se a la prolongació de l'horari de tancament establit per als divendres, dissabtes i vespres de festius indicada en l'article 10 del present decret.  
  
Article 12. Reducció d'horaris  
1. El procediment per a la reducció de l'horari general dels locals i establiments públics serà l'establit en el reglament aprovat pel Decret 143/2015. S'iniciarà preferentment a instància dels ajuntaments i, a falta d'això, per part per la Direcció General de l'Agència de Seguretat i Resposta a les Emergències en els supòsits previstos per la normativa esmentada.  
2. En la resolució per la qual s'acorde la reducció de l'horari, s'establirà també el seu termini de duració. Transcorregut el dit termini, el local estarà subjecte de nou a l'horari general que es fixa en el present decret.  
3. Els establiments a què s'haja aplicat el règim de reducció d'horaris previst en el present article no podran acollir-se a la prolongació de l'horari de tancament establit per als divendres, dissabtes i vespres de festius indicada en l'article 10 d'aquest decret.  
  
Article 13. Horari d'espectacles o activitats declarats compatibles  
  
1. La resolució que declare la compatibilitat dels espectacles o activitats que diferisquen quant a horari en locals la sol·licitud d'obertura dels quals contemplara dos o més d'aquells, determinarà l'hora d'obertura i de tancament de cada un en funció de les condicions sol·licitades per a la seua autorització.  
2. Els horaris dels espectacles o activitats objecte de compatibilitat en un establiment no podran ser autoritzats en tota la seua extensió fins que no es respecte el termini de quatre hores entre l'obertura i el tancament d'aquell, d'acord amb el que estableix l'article 157 del reglament aprovat pel Decret 143/2015.  
  
Article 14. Horari d'espectacles o activitats extraordinaris  
1. Els espectacles i activitats recreatives que tinguen caràcter extraordinari quan no suposen un increment de risc en funció del que preveuen els articles 7.1.d i 25.1 de la Llei 14/2010, hauran d'acabar, com a màxim, a l'hora de tancament de l'establiment d'acord amb el que s'ha indicat en aquest decret.  
2. Els espectacles i activitats recreatives que tinguen caràcter extraordinari quan suposen un increment de risc en funció del que preveuen els articles 7.1.d i 25.2 de la Llei 14/2010, tindran l'horari que determine la resolució emesa per l'òrgan competent per a la seua autorització. La indicació de l'horari esmentat estarà justificat pel tipus d'espectacle o activitat que se sol·licite, així com, si és el cas, per l'equivalència o analogia amb un espectacle o activitat catalogat en la normativa d'espectacles i per la tipologia i/o característiques del recinte on s'hagen de realitzar. La resolució emesa haurà de ser motivada.  
  
  
Article 15. Horari d'espectacles i activitats realitzats en establiments amb llicència no prevista en la normativa d'espectacles  
Els espectacles o activitats que es realitzen en establiments amb llicència no prevista en la normativa d'espectacles tindran l'horari que fixe l'ajuntament de la localitat on s'efectuen.  
La determinació de l'horari atendrà el tipus d'espectacle o activitat sol·licitat, la situació de l'establiment dins del terme municipal i la tipologia i/o característiques d'aquest.  
  
Article 16. Horari de les terrasses  
Les terrasses en via pública autoritzades als establiments d'acord amb el que s'ha indicat en l'article 21 de la Llei 14/2010 tindran un horari màxim delimitat per l'horari oficial d'obertura i tancament del local de què depenguen en funció del que estableix l'article 2 d'aquest decret. La competència per a la determinació dels horaris de les dites terrasses correspondrà als ajuntaments respectius.  
  
Article 17. Horari dels establiments o recintes multiusos  
L'horari dels espectacles o activitats que se celebren en els locals que tinguen la consideració d'establiment o recinte multiusos d'acord amb el que s'ha indicat en l'article 281 del reglament aprovat pel Decret 143/ 2015, s'ajustarà al que preveu l'article 2.1 d'aquest decret en funció de l'esdeveniment corresponent que es preste o realitze en cada cas.  
  
  
Article 18. Cartell de l'horari  
1. Els locals compresos dins de l'àmbit d'aplicació de la Llei 14/2010 hauran de col·locar un cartell en lloc llegible i visible des de l'exterior en què s'expressarà l'horari d'obertura i de tancament que realitzen. Aquest horari haurà d'estar comprés, en tot cas, dins de l'establit amb caràcter general en l'article 2 d'aquest decret.  
2. En el cartell d'horari es farà constar, si és el cas, les modificacions que, per ampliació o reducció, s'hagen establit respecte a l'horari general de funcionament de l'establiment.  
3. Igualment, en el dit cartell, es farà constar l'horari en què es deixen de prestar algun dels serveis, en el cas que aquest siga diferent del d'obertura o de tancament.  
4. El cartell esmentat en aquest precepte haurà d'estar redactat en les dos llengües oficials de la Comunitat Valenciana.   
  
Article 19. Règim sancionador  
Les infraccions comeses per incompliment de la normativa prevista en aquest decret donaran lloc a responsabilitat d'acord amb el que preveu el títol IV de la Llei 14/2010.  
  
Disposició addicional única  
  
Regla de no-despesa  
La implementació i el desplegament posterior d'aquest decret no podrà tindre cap incidència en la dotació de tots i cada un dels capítols de despesa assignats i, en tot cas, haurà de ser atés amb els mitjans personals i materials d'aquest.  
  
Disposició derogatòria única.  
  
Derogació normativa  
Queda derogat el Decret 21/2016, de 29 de desembre, del president de la Generalitat, pel qual es regulen els horaris d'espectacles públics, activitats recreatives i establiments públics per a l'any 2017.  
  
Així mateix, queden derogades totes les disposicions que del mateix rang o d'un rang inferior s'oposen al que disposa aquest decret.  
  
  
Disposició final única  
  
Entrada en vigor  
El present decret entrarà en vigor el dia 1 de gener de 2018.  
  
València, 22 de desembre de 2017  
  
El president de la Generalitat,  
XIMO PUIG I FERRER


Còpia Permalink ELI